DA soek antwoorde oor 'haglike' erfenisterreine in Gauteng | Netwerk24
26 September 2020 07:05
Die DA soek antwoorde en eis 'n dringende oudit van die Gautengse departement van sport, kultuur en ontspanning oor die "haglike toestand" van erfenisterreine in die provinsie.
"Mbali Hlophe, Gautengse LUR vir sport, kuns, kultuur en ontspanning, moet verantwoordelik gehou word vir die haglike toestand van ons erfenisterreine. Die DA het vrae aan hom gerig om te bepaal hoe die begrotingstoekenning vir erfenisterreine bestee word en om te vra wanneer die departement laas 'n oudit gedoen het oor die stand van ons erfenisterreine in Gauteng. Ons versoek die LUR om hierdie oudit dringend uit te voer," sê Lebo More, DA-wetgewerlid en die party se woordvoerder oor sport, kuns, kultuur en ontspanning in Gauteng, in 'n verklaring.
Volgens More is die provinsie se erfenisterreine in 'n "toestand van verval", terwyl daar jaarliks "miljoene rande" vir die instandhouding daarvan toegeken word.
"Terwyl die land Erfenismaand vier, is daar niks in Gauteng om te vier nie omdat verskeie plekke wat waardig is om bewaar te word net 'n skadu van hul vorige self is."
Mbali Hlophe, Gautengse LUR vir sport, kuns, kultuur en ontspanning. Foto: Daily Sun
More het na verskeie erfenisterreine verwys wat volgens hom nou net " 'n skande en belediging vir ons erfenis is", soos die Solomon Mahlangu-plein in Mamelodi, oos van Pretoria, oudpres. Nelson Mandela se huis in Alexandra, die Mamelodi-rondawels wat eens 'n kollege was waar emeritusaartsbiskop Desmond Tutu studeer het, en die Wieg van die Mensdom.
Volgens More is die bronsbeeld van Solomon Mahlangu in 'n "aaklige toestand", die dekoratiewe plate aan die onderkant van die standbeeld is afgeruk, die omheining gestroop en rommel lê oral.
"Die stank van urine en menslike ontlasting hang oor die terrein," sê More.
Die Mamelodi-rondawels is in 2019 in 'n brand beskadig en steeds nie gerestoureer nie.
"Inteendeel, dit is toegelaat om te verval.
"Die internasionale ikoon Nelson Mandela se huis in Alexandra, 'n erfenisterrein wat die Gautengse provinsiale regering beloof het om te omskep in 'n museum, is verlate en gelos om agteruit te gaan.
"Die Magaliesberg se prentjie-agtige landskap in Hartbeespoort is vernietig deur onwettige houtkappers."
More sê ook dat die riviere wat deur die Wieg van die Mensdom vloei, besoedel is, maar dat Mogale City nie optree nie.